b'\n_START_ARTICLE_\nStr\xc3\xb8msfoss\n_START_PARAGRAPH_\nStr\xc3\xb8msfoss er et sted i Aremark kommune i \xc3\x98stfold. Det ligger ved nordenden av innsj\xc3\xb8en Ara, og har vokst fram rundt Str\xc3\xb8msfossen i Str\xc3\xb8mselva, som stedet har navn etter. Ved fossen ligger Str\xc3\xb8msfoss sluser og Str\xc3\xb8msfoss kraftverk og en m\xc3\xb8lle med museum og kunstgalleri. Stedet har dagligvareforretning, trelastlager og bensinstasjon. P\xc3\xa5 begge sider av slusene ligger gjestehavner for fritidsb\xc3\xa5ter p\xc3\xa5 kanalen._NEWLINE_Str\xc3\xb8msfoss f\xc3\xb8rste m\xc3\xb8lle ble bygget av kanalbyggeren Engebret Soot, som ogs\xc3\xa5 anla teglverk, fargeri og garveri._NEWLINE_Str\xc3\xb8msfoss m\xc3\xb8lle var i drift til 1966. Den er siden blitt restaurert, og i 1995 ble den etablert som riksmuseum for m\xc3\xb8ller._NEWLINE_Ved Str\xc3\xb8msfoss m\xc3\xb8tes tre fylkesveier: Fv21, Fv124 og Fv861. Men ogs\xc3\xa5 tidligere har Str\xc3\xb8msfoss v\xc3\xa6rt et knutepunkt for ferdsel i Aremark. Den viktigste ferdsels\xc3\xa5ra var Haldenkanalen med Str\xc3\xb8msfoss sluser, som ble bygget midt p\xc3\xa5 1800-tallet. Tidligere gikk ogs\xc3\xa5 ferdselsveien fra bygdene langs riksgrensa herfra \xc2\xabover fjella\xc2\xbb til midtbygdene i fylket.'